section_heading: Progonstvo i smrt
paragraph_text: Gradaščevićev odlazak iz Bosne je trajao nekoliko dana. Nakon molbe austrijskim vlastima da olakšaju svoje restrikcije, Husein Gradaščević je došao do granice na Savi s velikim brojem svojih pratilaca 16. lipnja. Prešao je rijeku i ušao u habsburšku zemlju sa 100 pratilaca, slugama i obitelji, među kojima je bilo 13 Srba. Iako je očekivao da će biti tretiran kao bosanski vezir, bio je pritvoren u Slavonskom Brodu gotovo mjesec, dok su mu oružje i drugo vlasništvo bili oduzeti. S ogorčenjem je pisao o ponašanju austrijskih vlasti: Dasam znao daću ovaki reziluk terpeti i muke od svakoga podnositi, dašto nebi nikoga prelazio volio bi na onoj strani poginuti no ovamo na ovu stranu prohoditi.